Jens Henrik Thulesen Dahl (DD), 2023-03-14:
Tak, formand, og tak til udenrigsministeren for redegørelsen.
Ét tema har naturligvis fyldt meget det seneste år: krigen i Ukraine.
Det har fyldt på mange planer, både i forhold til selve krigen, sanktioner, humanitær støtte i Ukraine og støtte til dem, som har været nødsaget til at flygte fra Ukraine.
Det er en støtte på mange planer fra EU's side, som vi fra Danmarksdemokraterne støtter fuldt op om.
Ud over selve krigen og de direkte følger i og omkring Ukraine har krigen også haft en lang række følgevirkninger, som også har skullet håndteres.
Energimæssigt stod vi med en afhængighed af bl.a. gas fra Rusland, som naturligvis gav Rusland en magt, som vi var nødt til at komme fri af.
Derfor er det også godt, at EU samlet har kunnet tage initiativer til at finde alternativer til gassen og bredt skabe et grundlag for at skære på energiforbruget, hvilket har gjort, at vi energimæssigt er kommet nogenlunde godt igennem den netop overståede vinter.
I den sammenhæng har det været rigtigt at give EU værktøjer til at sikre forsyning og styring af priserne.
Det sidste er en balancegang, fordi priserne som udgangspunkt bør være markedsstyrede, men samtidig har vi et behov for at undgå, at nogen udnytter en helt særlig markedssituation og mangelsituation.
Som vi ser det i Danmarksdemokraterne, har balancen i tiltagene været fornuftige.
Overordnet set mener vi i Danmarksdemokraterne, at det er vigtigt, at EU koncentrerer sig om de fælles ting: støtte til Ukraine, energiforsyning osv.
Kort sagt er det det, som relaterer sig til det indre marked.
Derfor er det også vigtigt, også for legitimiteten af hele EU-projektet i befolkningerne, at der ikke indsniges regler om ting, som ikke nødvendigvis skal gøres i fællesskab.
Det er vigtigt at fastholde, at nationalstaterne skal have så meget selvbestemmelse og suverænitet som muligt.
Derfor er det også godt, at regeringen har anlagt et annullationssøgsmål på mindstelønsdirektivet.
Der er brug for, at regeringen og Danmark står fast på, at vi skal gøre tingene, som vi gør i Danmark, dvs. at vi kan fastholde den danske model på arbejdsmarkedet.
Hvorfor skal EU bestemme det?
Hvorfor er det ikke noget af det, vi selv skal bestemme herhjemme?
Og det er også vigtigt at skelne skarpt, når der tales om platformsarbejde; så kan det være godt og rigtigt at have regler i fællesskab, fordi ansættelserne går over grænserne.
I Danmarksdemokraterne ønsker vi en klarere grænse mellem, hvor EU har kompetencen, hvor EU kan blande sig, og hvor EU ikke har.
På de områder, hvor EU ikke har kompetencen, bør EU ikke bruge ressourcer på at blande sig, f.eks. på det sociale område, hvor EU har en holdning til børnepasning – skal det foregå i hjemmet eller institution? – og kvaliteten af pleje.
Jeg ved godt, at jeg nok bliver belært om, at det jo er noget, vi selv kan beslutte og bestemme, men når det er det, hvorfor skal EU så overhovedet bruge sine begrænsede ressourcer på at arbejde med det?
Det kan være, at ministeren senere hen kan opklare det for mig.
Endelig har vi et tema, som det er meget afgørende at få arbejdet med, og som desværre er rigtig, rigtig aktuelt: Migrantsituationen er udfordret.
Senest, som beskrevet i medierne de seneste dage, forsøger mange flygtninge og migranter sig med sejlads over Middelhavet, mange skibe går ned, og mange drukner i forsøget.
Det er tragisk for dem, som det går ud over, og vi er nødt til at forholde os til, hvordan vi kan imødegå det.
Og det, vi har brug for, er naturligvis, at regeringen tager fat og får løst udfordringen med etablering af et modtagecenter uden for EU, som regeringen selv har beskrevet i regeringsgrundlaget.
Jeg synes, det bliver ekstra bekymrende, når de ulykkelige hændelser fører til, at man overvejer at skabe lovlige ruter ind i EU.
Jeg savner derfor i redegørelsen en klar beskrivelse af, hvor langt regeringen er kommet med et modtagecenter, og hvilke planer regeringen har for at få det opfyldt.
Vi kan ikke bare se mennesker drukne i forsøget på at nå EU, men vi kan heller ikke bare åbne grænserne for dem, som måtte ønske at komme hertil, for så vil vi snart stå i en situation som i 2015.
Derfor er det helt afgørende, at regeringen kommer i gang og lever op til sine mål.
Jeg ser frem til at høre ministerens svar og kommentarer hertil.
Tak for ordet.